Nafarroako Parlamentuko Mahaiak, 2019ko irailaren 9an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkeztutako galdera, Nafarroan irakaskuntza publikoaren kalitatea hobetzeko itunean 2019-2020 ikasturteari begira aurreikusitako neurrien garapen eta aplikazio mailari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2019ko irailaren 9an

Lehendakaria: Unai Hualde Iglesias

GALDERAREN TESTUA

Izquierda-Ezkerra Talde Mistoko parlamentari Marisa de Simón Caballero andreak, Legebiltzarreko Erregelamenduan ezarritakoaren babesean, honako galdera egiten du, Hezkuntzako kontseilari Carlos Gimeno jaunak parlamentu honen Osoko Bilkuran ahoz erantzun dezan:

2018ko abuztuaren 24an, Nafarroako irakaskuntza publikoaren kalitatea hobetzeko 2018-2022 urteetarako ituna sinatu zen. Nafarroako Gobernuko Hezkuntza Departamentuak sinatutako itun horrek irakaskuntza publikoko sindikatu gehienen babesa eta sinadura jaso zituen: LAB, STEILAS, AFAPNA, ANPE CCOO eta UGT.

Itunak irakasleentzako eta ikastetxeentzako lan-hobekuntzak ezartzen ditu; zehazki, 2019-2020 ikasturtean aplikatu beharreko neurriak, jarraipen-batzorde bat sortzeaz gain.

Ahozko galdera, Nafarroan irakaskuntza publikoaren kalitatea hobetzeko itunean 2019-2020 ikasturteari begira aurreikusitako neurrien garapen eta aplikazio mailari buruzkoa eta hori dela-eta jarraipen-batzordeak eginen dituen bileren gaineko aurreikuspenei buruzkoa.

Iruñean, 2019ko irailaren 4an

Foru parlamentaria: Marisa de Simón Caballero